อาหารขึ้นชื่อของคนใต้ มั่นใจว่าต้องมีขนมจีนแน่นอน ที่ใต้มักจะทำน้ำยาใต้รสเข้มทานคู่กับน้ำพริกรสหวาน ใครได้ลองเป็นต้องติดใจ

สำหรับร้านเจ๊ตู่ เป็นอีกร้านที่มาทานบ่อยมาก ทุกครั้งที่กลับบ้านที่ชุมพรเลย ร้านนี้อยู่ในเมืองหลังสวนค่ะ ใกล้ทางรถไฟ จอดรถริมถนนหน้าร้านโดยสามารถเลือกน้ำแกงราดขนมจีนได้ 4 อย่าง
????น้ำพริก ของร้านนี้เข้มข้น รสชาติหวานนำ มักใช้ราดคู่กับน้ำแกงอีก 3 อย่างด้านล่างค่ะ
????น้ำยาใต้ เป็นแกงกะทิ ทำจากเนื้อปลา เข้มข้น รสไม่เผ็ดมากนัก ทานคู่น้ำพริก อร่อยสุด
????น้ำแกงไก่ เป็นแกงกะทิไก่ ใส่เลือด ฟักทอง รสชาติเหมาะกับคนที่ไม่ทานเผ็ดค่ะ
????น้ำแกงไตปลา เผ็ดร้อน ตามแบบฉบับชาวใต้ มีรสเค็มนำจากไตปลา ใส่ถั่วฝักขาว มะเขือ หน่อไม้

วันนี้คิดว่าตัวเองมาเร็วแล้ว 12.45 น. แต่ลูกค้ามาเหมากันไปเยอะ เลยได้ทานเป็นจานสุดท้าย!!!! เหลือแค่น้ำแกงไก่ และน้ำพริกเท่านั้น โอ๊วววว เอาค่ะ จานเดียวก็ได้ หลังจากนั้นลูกค้ามาอีกเยอะเลย แล้วก็อดทาน^^

จุดเด่นของที่นี่คือมีผักเยอะมาก 
ทั้งผักสด มาเป็นถาดๆ มากกว่า10 ชนิดเลย 
ผักดอง มีทั้งผักกาด ผักเสี้ยน แตงกวา ถั่วงอก 
ผักต้มกะทิ จะมีใบเหลียงและผักกูด ชอบผักกูดต้มกะทิมาก แต่ก็หมดเร็วเหมือนกัน ตักได้ไม่อั้นเลย

มีไข่ต้มด้วยนะคะ บางวันจะมีหมูสะเต๊ะ และมังกรคาบแก้วขายด้วยค่ะ

ราคาจานละ 30 บาทค่ะ ใครชอบขนมจีน แล้วผ่านมาทางนี้แวะลองดูนะคะ